נשיא אירן מחמוד אחמדינג'ד חשף היום (חמישי) את רשימת שרי הקבינט החדש. בפעם הראשונה מזה 30 שנים, נכללו שלוש נשים בקבינט האירני. לפי הערכות, ההצבעה על אישור מינויים של 21 השמות הנכללים ברשימה תתבצע בסוף החודש.
אחמדינג'ד נבחר לכהונה שניה כנשיא אירן ב-12 ביוני. תוצאות הבחירות עוררו מחאה נרחבת של מתנגדיו ותומכי מנהיגי האופוזיציה. עשרות בני אדם נהרגו בעימותים עם המשטרה וכוחות הצבא ומאות נעצרו בגין התנגדות למשטר.
ברשימה המוצעת, שלוש הנשים יכהנו כשרות הבריאות, הרווחה והחינוך במדינה. המועמדות הן (בהתאמה) מרזייה ואחיד דאסטג'רדי, פטימה אג'ורלו וסוסאן קשאברז.
לפי הערכות מומחים, צפויה התנגדות חזקה לרשימה של אחמידנג'ד, הן מצד השמרנים והן מצד המתונים באסיפה הכללית, הטוענים כי הממשלה החדשה אינה לגיטימית. מאוחר יותר היום, צפוי אחמדינג'ד לשאת נאום טלוויזיוני בפני האומה כדי להציג את הקבינט החדש.